Morgan (25) van Melbourne, Australië, het nou ’n 22 cm lange litteken vanaf die bopunt van haar oor tot by haar sleutelbeen nadat ’n oplettende dokter ’n verdagte moesie opgemerk het.
Sy was verpletter toe sy hoor die kanker het versprei nadat ’n knop in haar nek ontdek is. In Februarie moes ’n deel van haar nek dringend verwyder word.
Morgan, wat in die reklamewese gewerk het, sê: “Die klein moesie aan my oor het nie verdag gelyk nie, maar ’n dokter het besluit om dit veiligheidshalwe te verwyder. Daardie besluit het my lewe gered.
“Ek het ’n reuse-litteken in my nek as gevolg van die operasie en dis merkbaar, maar dit het die kanker vertraag.
“Hulle het al die kanker probeer verwyder, maar toe die gewasse weggestuur is, het dit gewys hulle kry nie duidelike grense nie.
“Toe die siekte aanvanklik in Junie 2017 by my gediagnoseer is, moes ek net 5 cm van die punt van my oor laat verwyder. ’n Mens kon dit skaars sien.
“Maar sewe maande later, in Januarie vanjaar, het ek ’n ertjiegrootteknop in my nek opgemerk wat vinnig gegroei het.
Morgan het tot op 19 geen gesondheidsprobleme gehad nie. Ná ’n reeks verlammende siektes is die onvoldoende werking van die reseptor CTLA-4 – ’n seldsame genetiese mutasie wat die immuunstelsel raak – verlede Oktober by haar gediagnoseer.
“Net ’n maand nadat ek uitgevind het van die CLTA-4, het ek gehoor ek het osteoporose, ’n toestand wat al die bene in my liggaam laat verswak, die gevolg van al die medikasie wat ek gebruik het om my ander toestande te behandel.
“My beste opsie sal ’n stamseloorplanting wees om my immuunstelsel te herstel, maar op die oomblik is daar nie ’n enkele geskikte beenmurgskenker nie.”